Karstulan kunta
Aamu- ja iltapäivätoiminnan toimintasuunnitelma lukuvuodelle 2026-2027
Toiminta-ajatus ja tavoitteet
Aamu- ja iltapäivätoiminnalla tarkoitetaan perusopetuslain mukaista perusopetuksen oppilaille suunnattua valvottua ja ohjattua toimintaa, jonka kokonaisuudesta kunta vastaa.
Toiminnan lähtökohtana on turvallisen kasvuympäristön tarjoaminen lapselle ja vähentää yksin vietettävää aikaa ennen ja jälkeen koulupäivän.
Perusopetuksen aamu- ja iltapäivätoiminnan perusteet (Opetushallitus 2011) on määritellyt toiminnan tavoitteeksi seuraavat asiat:
Kodin ja koulun kasvatustyön tukeminen.
Hyvinvoinnin, tunne-elämän ja sosiaalisen kehityksen tukeminen.
Eettisen kasvun tukeminen.
Osallisuuden, yhdenvertaisuuden ja tasa-arvon edistäminen sekä sosiaalinen vahvistaminen.
Toiminta tarjoaa lapselle mahdollisuuden osallistua ohjattuun, virkistävään ja turvalliseen tekemiseen aikuisen valvonnassa ennen koulupäivää ja koulupäivän jälkeen.
Toiminta tukee pienen koululaisen kasvua ja kehitystä. Kiittämällä ja rohkaisemalla tuetaan lapsen itsetunnon kehitystä. Yhteisten rajojen ja sääntöjen tarkoituksena on antaa lapselle kokemus turvallisuudesta ja välittämisestä.
Toiminnan tavoitteena on luoda lapselle myönteisiä kokemuksia, ennaltaehkäistä lasten elämän riskitekijöitä ja syrjäytymistä sekä edistää tasa-arvoa yhteiskunnassa.
Lapselle tarjotaan aamupala sekä iltapäivällä välipala. Ulkoilua ja liikuntaa on vähintään tunti päivässä. Iltapäivätoiminnassa on lapsen mahdollista tehdä myös kotiläksyt, kuitenkin vastuu läksyjen tekemisestä on kodilla. Lukuläksy on sellainen, joka luetaan aina kotona. Lukutaidon kehittymisen kannalta lukuläksyn ääneen lukeminen vanhemmille on suotavaa.
Toiminnasta on mahdollista osallistua koulun ja muiden järjestöjen järjestämään kerhotoimintaan.
Aamu- ja iltapäivätoimintaan on laadittu tarkempi vuosittain päivitettävä kausisuunnitelma, joka myötäilee kalenterivuoden tapahtumia. Kuukausittainen ja viikkokohtainen suunnitelma on nähtävillä aamu- ja iltapäivätoiminnan tiloissa yhtenäiskoulussa.
Toimintaan hakeminen ja toiminta-aika
Koululaisten aamu- ja iltapäivätoimintaa tarjotaan 1. ja 2. luokan oppilaille. Toimintaa ei ole tarjolla koulun loma-aikana. Perusopetusikäiset eivät ole oikeutettuja tulemaan varhaiskasvatuksen piiriin koulun loma-aikoina, eikä heille tarjota vuorohoitoa.
Aamu- ja iltapäivätoimintaa järjestetään tarvittaessa 3-9.lk.n oppilaille, joille on tehty tukea koskeva päätös tai joilla on oppimiskykyyn vaikuttava vamma, sairaus tai toimintakyvyn rajoite. Toiminnan toteutus voi olla muualla kuin 1.- ja 2.-luokan oppilaiden aamu- ja iltapäivätoiminnan yhteydessä.
Aamu- ja iltapäivätoiminnasta tiedotetaan huoltajia kouluun ilmoittautumisen yhteydessä. Tiedotusvastuu toiminnasta on perusopetuksen rehtorilla, joka tiedottaa koteja Wilma-järjestelmän kautta. Toimintaan hakeminen tapahtuu sähköpostitse, jaana.talja-latvala@karstula.fi.
Toimintaan voi hakea myös kesken toimintakauden.
Sivistyslautakunnan päätöksellä oppivelvollinen, jonka osalta on maksamattomia laskuja kunnan tarjoamasta palvelusta, ei ole oikeutettu ilmoittautumaan uudelle toimintakaudelle koululaisten ap/ip-toimintaan. Ilmoittautumisoikeus palautuu, kun rästissä olevat maksut on hoidettu.
Aamu- ja iltapäivätoiminnan toimintakausi alkaa peruskoulun syyslukukauden alkaessa ja se loppuu kevätlukukauden viimeisenä arkikoulupäivänä.
Aamutoimintaa tarjotaan jokaisena koulupäivänä kello 7.00 eteenpäin koulun alkamiseen saakka ja iltapäivätoimintaa kello 12.30 – 16.00 välisenä aikana. Koulujen loma-aikoina toimintaa ei ole.
Aamu- ja iltapäivätoiminnan aikana lapset eivät käytä puhelimia tai kellopuhelimia. Kellopuhelimen voi aktivoida käyttöön vähän ennen lapsen kotiinlähtö aikaa, jolloin vanhempi saa tarvittaessa ilmoitettua lapselle kotiin lähdöstä.
Maksut
Aamu- ja iltapäivätoiminnan maksut 1.8.2026 alkaen
Sivistyslautakunta on päättänyt aamu- ja iltapäivätoiminnan maksuista kokouksessaan 27.5.2026 § 59.
Tuntimäärä / päivä   (aamu- ja iltapäivä yhteensä)
· yli 4h / päivä: 215 € / kk
· yli 3h–4h / päivä: 175 € / kk
· enintään 3h / päivä: 130 € / kk
Jos lapsi ei osallistu jonain kuukautena lainkaan aamu- ja iltapäivätoimintaan maksua ei peritä. Jos lapsi osallistuu enintään kymmenenä päivänä, maksusta peritään puolet.
Toimintamaksut laskutetaan kuukausittain jälkikäteen. AP-IP laskut on mahdollista vastaanottaa e-laskuna suoraan verkkopankkiin.
Maksuvapautus
Maksuvapautusta tai maksun huojennusta on mahdollista hakea taloudellisin tai sosiaalisin perustein.
Ap/ip-toiminnan maksuvapautuspäätöksen perusteena käytetään joko
1. lastensuojelun tukitoimena sosiaalityöntekijän kirjallista ilmoitusta. Hakemuksen liitteenä tulee olla edellä mainitun viranhaltijan kirjallinen lausunto, tai
2. huoltajalle tehtyä päätöstä toimeentulotuesta, vastaanottorahasta tai yleisestä asumistuesta. Hakemuksen liitteenä tulee olla toimeentulotukilaskelma, päätös vastaanottorahasta tai yleisestä asumistuesta.
Vapaamuotoisen hakemuksen liitteineen voi lähettää rehtori Jaana Talja-Latvalalle sähköpostitse jaana.talja-latvala@karstula.fi tai postitse Koulutie 13, 43500 Karstula.
Aamu- iltapäivätoiminnan tilat ja välipala
Karstulassa aamu- ja iltapäivätoiminta järjestetään yhtenäiskoulun tiloissa ja käytämme myös liikuntahallin alakerran toimintatilaa. Toimintaa voidaan toteuttaa myös lähiympäristössä.
Käytössä olevista tiloista on laadittu palo- ja pelastussuunnitelmat.
Yhtenäiskoulussa työskentelevä ruokapalvelu Karsera Oy.n henkilökunta valmistaa tarjottavan aamupalan sekä välipalan, jotka nautitaan yhtenäiskoulun ruokalassa.
Aamupalan ja välipalan nauttimiseen liitetään myös kasvatuksellista ohjausta. Kiinnitämme huomion terveellisiin ruokavalintoihin ja muistutamme hyvistä ruokailutavoista.
Ohjaajat
Aamu- ja iltapäivätoiminnassa ohjaajina toimivat Karstulan kunnan koulunkäynninohjaajat.
Vastuuohjaajana on henkilö, joka täyttää Valtioneuvoston antaman asetuksen kelpoisuusehdot. Ryhmässä on läsnä tarvittava määrä ohjaajia. Jos ryhmässä on läsnä erityisen tuen oppilaita, ohjaajamitoitusta lisätään tarpeen mukaan.
Ohjaajilta vaaditaan lain 504/2002 mukainen selvitys rikosrekisteristä.
Vastuuohjaajan tehtäviin kuuluu vastuu suunnitelmien tekemisestä, yhteistyön ylläpitäminen kodin, koulun ja toimintaryhmän välillä, huolehtia keittiöhenkilökunnalle tieto välipalojen riittävyydestä ja erityisruokavalioista, lasten tuntimäärien kirjaaminen ja seuranta.
Kulkeminen ja kuljetukset
Huoltajat vastaavat kuljetuksista aamu- ja iltapäivätoimintaan. Lapsen on mahdollista lähteä iltapäivisin itsenäisesti kotiin, jos näin on huoltajan kanssa ennalta sovittu. Lapsen on mahdollista käyttää koulukuljetusta, jos hän on koulukuljetukseen oikeutettu ja kuljetuksessa on tilaa.
Vakuutukset
Aamu- ja iltapäivätoiminnassa sattuneen tapaturman hoito on lapselle maksuton.
Tapaturmavakuutus on voimassa aamu- ja iltapäivätoiminnassa sekä kotimatkalla.
Yhteistyötahot
Yhteistyö kotien kanssa
Aamu- ja iltapäivätoiminnan tulee tukea kodin kasvatustyötä. Huoltajilla on ensisijainen vastuu lapsen kasvatuksesta. Aamu- ja iltapäivätoiminnassa ohjaajilla on ammatillinen vastuu lapsen kasvatuksesta. Avoin ja luottamuksellinen vuorovaikutus luo pohjan hyvälle yhteistyölle.
Koteja kannustetaan osallistumaan yhteistyöhön ja kertomaan ajatuksiaan toiminnan kehittämisestä. Huoltajan tulee huolehtia siitä, että lapsi osallistuu toimintaan ilmoitetun mukaisesti. Muutoksista hoitoajoissa tai lapsen poissaolosta tulee ilmoittaa viipymättä vastuuohjaajalle. Ilmoitus viestillä tai soittamalla takaa sen, että lapsi on oikeaan aikaan oikeassa paikassa.
Yhteistyö koulun kanssa
Aamu- ja iltapäivätoimintaa tehdään yhteistyössä perusopetuksen henkilöstön ja koulunkäynninohjaajien kanssa. Toiminnassa kunnioitetaan koulun opetussuunnitelmaa ja tavoitteita.
Aamu- ja iltapäivätoiminnan ohjaaja voi pyydettäessä osallistua koulun moniammatillisen työryhmän palavereihin, jos lapsen etu sitä edellyttää ja vanhemmilta on siihen suostumus.
Yhteistyö muiden toimijoiden kanssa
Yhteistyötä tehdään koulun kerhotoiminnan lisäksi sivistyspalvelukeskuksen vapaa-aikapalvelujen, varhaiskasvatuksen sekä seurakunnan ja eri järjestöjen kanssa.

